**ЈП „ДИРЕКЦИЈА ЗА ИЗГРАДЊУ И РАЗВОЈ ГРАДА“ д.о.о.**

**Б И Ј Е Љ И Н А**

Број: И-199/19

Датум:11.04.2019. године

**ИЗВЈЕШТАЈ О ПОСЛОВАЊУ**

**ЈП „ДИРЕКЦИЈА ЗА ИЗГРАДЊУ И РАЗВОЈ ГРАДА“ д.о.о.**

**БИЈЕЉИНА ЗА 2018. ГОДИНУ**

ЈП "Дирекција за изградњу и развој града" Бијељина основана је 2004. године као јавно предузеће, са сврхом обављања послова који се односе на прибављање, припремање и уређење грађевинског земљишта, организовање и вођење инвестиција од значаја за општину као и активности заштите и унапређења животне средине.

Оснивач предузећа, Општина, односно сада Град Бијељина је заступљена са учешћем 100% у капиталу.

Предузеће је, у складу са законском обавезом, 2013. године извршило усклађивање правне форме организовања у Јавно предузеће "Дирекција за изградњу и развој града", друштво са ограниченом одговорношћу (једночлано). Имовина друштва је и даље у државној својини.

Предузеће у 2018. години посједује лиценце Министарства за просторно уређење, грађевинарство и екологију Бања Лука:

* **лиценцу за израду стратешких докумената просторног уређења**
* **лиценцу за израду техничке документације** за објекте за које одобрење за грађење издаје општински орган управе-фаза нискоградње и хидротехничка фаза, те за објекте за које одобрење за грађење издаје Министарство за просторно уређење, грађевинарство и екологију- архитектонска, конструктивна, дио машинске фазе-област термотехнике, инсталације гријања, гаса, вентилације и климатизације, као и дио електро фазе- инсталација јаке струје и електроенергетских постројења, те фаза саобраћајне сигнализације
* **лиценцу за ревизију техничке документације** за објекте за које одобрење за грађење издаје општински орган управе-хидротехничка фаза и дио машинске фазе, област термотехнике, инсталације гријања, гаса, вентилације и климатизације, а за објекте за које одобрење за грађење издаје Министарство за просторно уређење, грађевинарство и екологију- архитектонска, конструктивна, и дио електро фазе, инсталација јаке струје и електроенергетских постројења

На дан 31.12.2018. године Дирекција је запошљавала 56 радника од чега: 8 дипл.инж.архитектуре, 7 дипл.инж.грађевинарства, 2 дипл.инж.машинства, 2 дипл.инж.саобраћаја, 2 дипл.инж. електротехнике, 1 проф.техничког образовања, 1 дипл. просторни планер, 1 мастер инж.урбанизма и рег. развоја, 1 дипл.инж.пословне информатике, 4 дипл. економиста, 2 дипл. правника, 1 грађевински инжењер, 1 геодетски инжењер, 18 ССС разних области, 4 НК радника, за разлику од 31.12.2017. године када је имала укупно 54 радника.

Предузеће је у 2018. години било организовано у два сектора, и то: Технички сектор и Сектор за економско - правне послове, градско грађевинско земљиште и саобраћај.

Технички сектор у свом саставу садржи :

1. Службу за просторно планирање и пројектовање
2. Службу за пројектовање, ревизију и надзор

док у саставу Сектора за економско-правне послове, грађевинско земљиште и саобраћај раде сљедеће службе:

1. Служба за рачуноводствене и финансијске послове
2. Служба за кадровске и опште послове
3. Служба спортско-рекреативних објеката
4. Служба за уређење грађевинског земљишта и имовинско-правне послове
5. Служба за управљање јавним паркиралиштима

**1) ТЕХНИЧКИ СЕКТОР**

У оквиру Техничког сектора обављају се послови на изради просторно-планске документације –просторних и урбанистичких планова, регулационих планова, зонинг планова, урбанистичких пројеката, планова парцелације и урбанистичко-техничких услова, те израда техничке документације за објекте нискоградње и високоградње свих нивоа, елабората, студија, ревизије, надзора и техничких прегледа објеката, као и давање разних стручних мишљења, техничких рјешења.

У 2018. години у оквиру Техничког сектора распоређено је укупно 19 извршилаца, укључујући шефове служби.

***СЛУЖБА ЗА ПРОСТОРНО ПЛАНИРАЊЕ И ПРОЈЕКТОВАЊЕ***

У оквиру Службе за просторно планирање распоређено је, према новој систематизацији – 10 извршилаца, заједно са руководиоцем - шефом службе.

У периоду од 01.01.2018. до 31.12.2018. године, ова служба је обављала послове на изради просторно-планске документације, припреми аналитичко-документационе основе за израду просторно-планске документације, као и припреми и изради информација из ове области, изради урбанистичко-техничких услова и стручних мишљења у оквиру поступка издавања локацијских услова, изради стручних мишљења и урбанистичко-техничких услова у поступку легализације, припреми пројектних задатака и стручних мишљења везаних за област просторног планирања као и других послова из свог дјелокруга рада

У наведеном периоду обављени су следећи послови:

**а/ Израда докумената просторног уређења:**

1. Израда Просторног плана Града Бијељина - носилац припреме и доношења плана - Град Бијељина
   * план у фази приједлога испоручен наручиоцу
2. Израда Регулационог плана "Центар града" у Бијељини - носилац припреме и доношења плана - Град Бијељина
   * план усвојен

**б/ Израда стручних мишљења и урбанистичко-техничких услова**

У периоду од 01.01.2018. до 31.12.2018. године запримљено је **и урађено укупно 534 предмета за подручје Града Бијељина, Зворника, Угљевика, Лопара и Доњег Жабара.**

Поред горе наведених послова, поједина стручна лица ове службе су била ангажована и на изради техничке документације објеката високоградње и нискоградње разних нивоа и сложености, обављању послова надзора, контроле техничке документације, техничким прегледима објеката и других послова из дјелокруга рада предузећа.

Представници предузећа који су носици израде просторно-планске документације и урбанистичко-техничких услова су активно учествовали на међународном научно-стручном скупу „14. љетна школа урбанизма“ – Бијељина 2018, која је и одржана у Бијељини на нашу иницијативу и у нашој организацији, те на 27. Салону урбанизма у Руми. У оквиру Љетне школе урбанизма презентован је стручни рад „Урбанистички планови у Републици Српској“, док је на Салону урбанизма освојена прва награда у категорији Просторни планови градова и општина.

***СЛУЖБА ЗА ПРОЈЕКТОВАЊЕ, РЕВИЗИЈУ И НАДЗОР***

У оквиру Техничког сектора, Служба за пројектовање, ревизију и надзор је обављала сљедеће послове: надзор над извођењем радова на изградњи објеката високоградње, нискоградње и хидроградње, ревизију, односно техничку контролу техничке документације, техничке прегледе објеката, израду техничке документације и израду стручних мишљења и техничких рјешења из свог дјелокруга рада.

У оквиру службе је радило у просјеку 10 (десет) радника.

У првој половини 2018-те године у оквиру службе је било распоређено 10 (десет) извршилаца, заједно са руководиоцем - шефом Службе. Од тог броја, двије раднице су у наведеном периоду биле на породиљском боловању, стим да је једна почела са радом половином априла.

У другом дијелу године бројно стање је повећано за једног дипл.инж.арх. али је истовремено још једна радница отишла на породиљско боловање.

Из свог дјелокруга рада, Служба је обављала сљедеће послове:

**а/** **Израду техничке документације** свих нивоа (идејни и главни пројекти, елаборати-техничка рјешења, упроштена документација и сл.) и врста (високоградња, нискоградња, вањска уређења). Значајнији пројекти који су уговорени и урађени у наведеном периоду сукоји су:

- Главни пројекат санације и реконструкције објекта Соколског дома у Бијељини,

- Идејни пројекат јавне гараже,

- Пројекат уређења спомен собе,

- Главни пројекат реконструкције Дринске улице,

- Главни пројекат за изградњу треће саобраћајне траке у Доњем Драгаљевцу,

- Идејни и главни пројекат петоразредне подручне школе у Горњем Магнојевићу,

- Идејни пројекат источне трибине и игралишта ФК Радник,

- Идејни и главни пројекат фискултурне дворане уз школски објекат у Патковачи,

- Главни пројекат опремања вишепородичног стамбеног објекта П+3 у Амајлијама,

- Главни пројекат за изградњу улице изм. улица Атинске и Кнеза Милоша.

- Главни пројекат за завршетак базена и предбазенског простора у Дворовима.

**б/ Надзор над извођењем радова,** какооних који су пренесени из претходне 2017 године, тако и нових, уговорених у 2018. години **(**oбјекти високоградње, нискоградње, термотехнике итд...):

- Надзор над извођењем канализационог система Града Бијељина, пројекат "ОРИО". Уговор из 2017. године.

- Надзор над извођењем грађевинско-занатских и занатских радова, на објекту петоразредне школе у насељу Лединци у Бијељини: VIII, IX, Х и ХI ФАЗА.

- Надзор над извођењем радова на изградњи фарме у склопу пољопривредне школе у Бијељини- II и III фаза.

- Надзор на реконструкцији крова на објекту Соколски дом у Бијељини- ФАЗА I,

-Надзор над изградњом грађевинских радова, I фаза, на објекту петоразредне школе у насељу Г. Магнојевић,

-Надзор над извођењем радова на опремању ентеријера спомен собе у Бијељини и кабинета за практичну наставу у Пољопривредној и Медицинској школи.

-Надзор над извођењем радова набавке и опремања дјечијег игралишта у градском парку у Бијељини

**в/** **Ревизију техничке документације** на основу захтјева инвеститора. У наведеном периоду извршено је **10 (десет) ревизија,** различитих објеката по величини и намјени. Обим посла је значајно смањен. Дијелом због смањења посла уопште, а дијелом и због веће конкуренције на тржишту.

**г/** **Техничке прегледе објеката**, у поступцима издавања одобрења за употребу који су се водили у Одјељењу за просторно уређење Градске управе Града Бијељина. Урађена су **73 (седамдесет три) техничка прегледа.** По потреби, за ове послове су ангажована и поједина стручна лица из других служби.

**д/** **Поред горе наведених послова**, стручна лица ове службе су била ангажована и на изради просторно-планске документације разних нивоа и сложености, стручних мишљења и урбанистичко-техничких услова и других послова из дјелокруга рада предузећа.

У наведеном периоду су такође, припремљене и урађене понуде и обрачуни по свим налозима Градске управе Града Бијељина и заинтересованих трећих лица.

**2). СЕКТОР ЗА ЕКОНОМСКО-ПРАВНЕ ПОСЛОВЕ, ГРАЂЕВИНСКО**

**ЗЕМЉИШТЕ И САОБРАЋАЈ**

Као што смо истакли, Сектор за економско - правне послове, градско грађевинско земљиште и саобраћај је организован у пет служби, које су у 2018. години обављле послове, свака из своје надлежности.

***СЛУЖБА ЗА УРЕЂЕЊЕ ГРАЂЕВИНСКОГ ЗЕМЉИШТА И ИМОВИНСКО-ПРАВНЕ ПОСЛОВЕ***

У 2018. години, на основу Одлуке о повјеравању послова уређења градског грађевинског земљишта усвојене од стране Скупштине Града Бијељина („Службени гласник Града Бијељина“ број: 19/09 и 23/12) и Споразума о уређењу градског грађевинског земљишта по основу одобрених кредитних средстава између Града и Дирекције (акт број: 02-475-159 и И-471713 од 27.06.2013.године) у складу са законским и подзаконским прописима из области уређења простора, грађења, градског грађевинског земљишта, и стварних права на непокретностима, а у циљу спровођења транспарентне земљишне политике на нивоу Града, Службa је вршила разне активности од којих је приоритетна била активност на спровођењу регулационих планова „Индустријска зона 2“ и „Индустријска зона 3“. Рађени су приједлози скупштинских одлука о начину и условима продаје градског грађевинског земљишта, као и огласи о продаји грађевинског земљишта у својини Града Бијељина, све по захтјеву Одјељења за стамбено-комуналне послове и заштиту животне средине Градске управе Града Бијељина. Континуирано је вођен и одржаван табеларни преглед статуса и промета грађевинских парцела након лицитационих поступака или поступка непосредне погодбе.

Поред наведеног, Служба је координирала са Одсјеком за економско локални развој Кабинета Градоначелника у погледу земљишта у обухвату регулационих планова „Индустријска зона 2“ и „Индустријска зона 3“ достављајући Одсјеку релевантне податке о стању уређења земљишта у оквиру наведених регулационих планова, планираном уређењу инфраструктуре, табеларним прегледима расположивих грађевинских парцела са дескрипцијом, прегледима остварених контаката са потенцијаним инвеститорима, давању координата детаљних тачака планиране инфраструктуре, давању мишљења у смислу измјене докумената просторног уређења, као и Динамике уређења земљишта у складу са Плановима

У 2018. години Град је кроз одржане лицитационие поступке продао 3 грађевинске парцеле у “ Индустриској зони 2“ и „Индустријској зони 3“.

Служба је у смислу члана 78. Закона о уређењу простора и грађењу („Службени гласник Ребулике Српске“, број: 40/13, 106/15 и 3/16), на основу Споразума о вршењу послова код опремања градског грађевинског земљишта у уговорном односу Града и Инвеститора, (акт број: 02-475-224/14 од 02.10.2014.године и И-559/14 од 03.10.2014.године) закљученoг између Града Бијељина и ЈП „Дирекција за изградњу и развој града“ д.о.о. Бијрељина и појединачних захтјева Одјељења за стамбено-комуналне односе и заштиту животне средине Градске управе Града Бијељина за поступање по захтјеву инвеститора, користећи податке важеће просторно-планске документације и јавних евиденција непокретности, као и стања на терену, израдио 6 приједлога различитих уговора о финансирању опремања грађевинског земљишта са обрачунима прелиминарних износа стварних трошкова комуналног опремања ГГЗ, на основу којих је Град са Инвеститорима закључивао уговорне односе (ГП „Техника инжињеринг“Бијељина-2 приједлога, ДОО“Римакс инвест“ Бијељина-1 приједлог, ДОО „ОЛП“ Бијељина-1 приједлог, „GAMA$“ ДОО Бијељина-1 приједлог) и ДОО „Интергај“Бијељина-1 приједлог).

Служба је током 2018.године од Одјељења за стамбено-комуналне послове и заштиту животне средине Градске управе Града Бијељина запримила 52 захтјева за процјену непокретности.

Поред горе изложеног, Служба је континуирано сарађивала са надлежним Одјељењима Градске управе Града Бијељина из области спровођења земљишне политике, израђујући на њихов захтјев поднеске у форми мишљења, амандмана, табеларних прегледа грађевинских парцела и сл., уз пријем странака као потенцијалних инвеститора за грађење објеката у обухвату спроведбених докумената просторног уређења.

***СЛУЖБА ЗА УПРАВЉАЊЕ ЈАВНИМ ПАРКИРАЛИШТИМА***

ЈП „Дирекција за изградњу и развој града“ д.о.о. – Служба за управљање јавним паркиралиштима преузела је управљање над јавним паркиралиштима и ставила у функцију постојећи систем наплате и контроле паркирања у Бијељини 08.10.2007. године, а све на основу Одлуке о паркирању у Граду Бијељина („Службени гласник општине Бијељина“ број: 22/06, 23/07, 3/11, 7/14), Споразума о додјели јавних паркиралишта на управљање и одржавање Дирекцији (акт број: 02-370-605/06 од 30.06.2006.године) Анекса Споразума број: 02-370-605/06 од 20.12.2007.године и Споразума о повјеравању послова управљања јавним паркиралиштима (акт број 02-370-79/08 који је закључен 31.01.2008. године).

**Функционисање система управљања и наплате паркирања**

Као и предходних година, тако и у 2018. години није дошло до знатне промјене укупног броја паркинг мјеста, тако да се систем наплате и контроле паркирања и даље спроводи на око 855 уређених и прописно обиљежених паркинг мјеста.

Град је подијељен у двије зоне (црвену зону и плаву зону) и у обје зоне примјењује се режим без временског ограничења, са наплатом паркирања у периоду од 7-21 час радним даном, и 7-15 часова суботом.



Увођење наплате, по сату паркирања, на паркинг мјестима намјењеним за јавно коришћење у граду, има за задатак да се, поред регулативних ефеката, на ограниченом броју јавних мјеста за паркирање оствари потребан број паркирања. Цијеном паркирања управља се бројем захтјева за паркирањем, просторном расподјелом захтјева и искоришћењем расположивог капацитета на улици и посебним паркиралиштима.

У Бијељини се примјењује режим без временског ограничења паркирања, са наплатом, па се сходно томе примјењује линеарна цијена (јединствена цијена за временску јединицу паркирања, без обзира на дужину задржавања на паркинг мјесту).

Цијена започетог сата у црвеној зони износи 1.00 КМ а у плавој зони 0.50 КМ. У плавој зони постоји могућност куповине дневне карте чија је цијена 2.00 КМ. Постоји могућност куповине мјесечне карте чија цијена за обје зоне износи (универзална) 60.00 КМ, а само за плаву зону 40.00 КМ. Резервисано паркинг мјесто за мјесец дана износи 200.00 КМ.



1 ЧАС 1,00КМ

1ЧАС 0,50КМ

Станари у зони у којој се врши наплата паркирања имају право на повлашћене паркинг карте по цијени од 10 КМ мјесечно. Услов за добијење повлашћене паркинг карте испуњавају станари који имају адресу пребивалишта у зони у којој се врши наплата паркирања и доказ о власништву возила, а немају других простора за паркирање.

Приликом наплате паркирања, понуђена су два система наплате паркирања:

* наплата путем киоск карата
* наплата путем СМС-а

Сваки од наведених начина наплате се примјењује по одређеним правилима, која су лако прихватљива од стране корисника.

Увођење овог система прати коришћење савремених техничких рјешења: плаћање паркинга путем СМС-а, контрола паркирања ПДА уређајима (мали рачунари које носе контролори), ГПРС веза између ПДА уређаја и централног система, интернет веза система за контролу рада (Служба за јавна паркиралишта) са централним сервером и мобилним оператером итд.

**Организација рада и начин наплате паркирања са финансијским ефектима**

Послови контроле возила обављају се на седам сектора од стране Предузећа за запошљавање инвалидних лица „Патриот“ д.о.о. из Бијељине, које је у спроведеном поступку јавне набавке од стране Дирекције добило посао као подизвођач за послове контроле паркирања.

На крају 2018. године активно је 380 уговора о повлаштеном паркирању са станарима који паркирају своја возила у зонама у којима се врши наплата паркирања, 10 уговора са дистрибутерима киоск карата који тренутно врше дистрибуцију. Број корисника мјесечних претплатних карата је 61, резервисана су 4 паркинг мјеста, што је на нивоу предходних година.

Контролори на терену су у току 2018. године извршили 683.426 уочавања возила. Укупно у 2018. години евидентирано паркирање путем СМС-а је 302.607 за црвену зону, 193.891 пута за плаву зону и 37.236 дневних паркирања. Дистрибутери паркинг карата су за овај период укупно задужили 212.600 картица за црвену зону, 20.400 картица за плаву зону и 7.600 дневних картица. У односу на 2017. годину евидентно је да се плаћање паркирања путем киоск карата повећало. Корисници паркирања се у већој мјери одлучују да плате паркирање путем СМС порука у односу на плаћање киоск картицама (приближно 2,3 пута више).

**Посматрајући број укупно уплаћених паркирања по зонама (и путем СМС-а и путем киоск картица) може се уочити да се у односу на 2017. годину, број плаћених паркирања у црвеној зони повећао за 8%, док се у плавој зони смањио за 10% (због све већег броја дневних карата у плавој зони).**

Одлуком о паркирању у граду Бијељина („Сл.гласник општине Бијељина бр. 23/07, 3/11, 7/14) и Правилником о јавним паркиралиштима, као казна за неплаћено паркирање предвиђена је доплатна карта по цијени од 10 КМ. У току 2018. године издато је 13.397 доплатних карата, док је њихов укупан степен наплативости око 41 %. У 2018. години извршено је 40 блокирања возила направама за блокирање и деблокирање возила. Број издатих доплатних карата (казни) у 2018. години смањен је у односу на претходне године, због повећања продаје паркинг карата. Трошкови ПДВ, опомене, вођење поступка, блокирање возила и др. падају на терет Дирекције.

**Раст прихода од 4% у 2018. години** у односу на 2017. годину проузрокован је тиме што је током 2017. године побољшана контрола паркирања, због набавке нових ПДА уређаја и мобилних штампача, а такође и због новог начина наплате доплатних карата путем „Euro Parking Collection plc“ из Лондона, за возила са страним регистарским ознакама. Наплата од домаћих корисника које имају више неизмирених доплатних карата врши се судским путем, што је такође допринијело повећању прихода у 2018. години.

**План активности и приједлози на даљем побољшању услова паркирања**

**Анализом предходно датих података можемо констатовати следеће:**

Цијена паркирања, која првенствено представља и начин управљања бројем захтјева за паркирањем, просторном расподелом захтјева и искориштавањем расположивог капацитета на улици, односно паркиралиштима није дала позитивне резултате, односно није довела до равномјернијег кориштења паркинг простора.

Ово се нарочито односи на улице ужег центра града (Трг краља Петра I Карађорђевића, Вука Караџића, Карађорђева, Меше Селимовића, Николе Тесле) гдје не долази до смањења попуњености у односу на улице у непосредној близини гдје је цијена паркирања дупло мања и где постоји могућност дневног паркирања по цијени од 2,00 КМ. Из анализа које смо спровели у 2018. години имамо показатеље да је и у најударнијим терминима од 11 до 13 часова, паркинг у ужем центру града попуњен 95%, а након 16 часова тај проценат пада испод 45%, док у ширем центру града попуњеност паркинга у интервалу од 11 до 13 часова износи 60%.

На основу досадашњег искуства, један од проблема је тај што велики број паркинг места на уличним фронтовима заузимају станари централне зоне, међу којима има и оних који у току цијелог дана не напуштају паркинг мјесто, чиме смањују број расположивих паркинг мјеста. Интензивна изградња стамбених зграда у централној зони свакодневно ствара потребу за новим издавањима повлаштених карата за станаре, што додатно смањује капацитете постојећих паркинг простора. Станари, као што је већ наглашено, представљају категорију корисника која мора да се паркира у центру града, односно тамо гдје и станује. Тренутно најкритичније је стање у улицама Гаврила Принципа, Светог Саве и Његошевој, као и Нушићевој, гдје је паркинг током цијелог дана попуњен са 93% капацитета.

У циљу побољшања услова паркирања, а обзиром да су се асфалтирањем паркинга иза старог небодера у Улици Милоша Црњанског стекли услови, дају се сљедећи приједлози:

**ПРИЈЕДЛОГ 1: На наведеној локацији омогућити примјену полуаутоматског јавног паркинг система, постављањем кућице са неопходном опремом за контролу - наплату паркирања- рампе, индуковане петље са дисплејом за обавјештавање о броју слободних паркинг мјеста и др. Поред стварања повољнијих услова за паркирање, отвара се могућност и изградње монтажне гараже чиме би се повећао број паркинг мјеста за око 70%.**

**ПРИЈЕДЛОГ 2: Уређење простора (покретање процедуре откупа предметних парцела) у Улици 27. Марта, гдје је по регулационом плану предвиђена изградња паркинг гараже и омогућити паркирање у њој (ставити у постојећи систем контроле и наплате паркирања), чиме би серијешио дио проблема везаног за паркирање.**

**Такође, у Улици Светог Саве, на простору иза „Цик-Цака“, гдје је по регулационом плану предвиђена паркинг гаража, потребно је (након анализе стварног стања на терену) покренути поступак уређења и увођења система контроле и наплате паркирања. Велики број монтажних гаража није у функцији (служе као магацини), а и оне које су функцији неприступачне су усљед непрописно паркираних возила. Највећи проблем је што не постоје слободни противпожарни путеви. Уклањањем монтажних гаража, уређењем предметне површине и системске контроле паркирања, добио би се један уређен паркинг простор што би највише користило станарима стамбених зграда који гравитирају том простору.**

**ПРИЈЕДЛОГ 3: На паркиралишту иза РК „Емпориум“ и библиотеке, поред стварања повољнијих услова за паркирање, отвара се могућност и изградње монтажне гараже, чиме би се повећао број паркинг мјеста за око 80%.**

Циљ система наплате и контроле паркирања не треба да буду доплатне карте као извор прихода, с циљем да покривају одређене трошкове у функционисању паркирања, већ да буду само мјера санкционисања корисника који и даље не желе да користе паркирање у складу са Одлуком о паркирању и Правилником.

Релативно је велики проценат ненаплаћених доплатних карата углавном условљен чињеницом да један корисник начини један до два прекршаја, док је услов да се возило блокира тек кад учини више прекршаја, тако да јепоред мјере блокирања возила потребно предузимати и друге мјере санкционисања за неплаћање паркирања.

Даље, промјеном регистарских ознака на возилу или продајом возила, те у вези с тим немогућности повезивања и провјере у бази података у ЦЈБ, као и веома спорог добијања података од стране МУП-а због централизованог система регистрације на нивоу БиХ, долази до одређеног броја ненаплативости доплатних карата. Због свега наведеног-

.

**ПРИЈЕДЛОГ 4 је да се у Правилник о јавним паркиралиштима и Правилник о раду комуналне полиције унесу измјене и да се корисници паркирања који имају већи број доплатних карата (више од 3) санкционишу налозима комуналне полиције, на основу фото и друге документације, а новчана средства по овом основу ишла би на рачун буџета Града Бијељина.**

.

***СЛУЖБА СПОРТСКО-РЕКРЕАТИВНИХ ОБЈЕКАТА***

У 2018. години Служба спортско-рекреативних објеката је са укупно 11 запослених радника на пословима управљања спортском салом у Рачанској улици и градским стадионом, кроз редовно одржавање омогућила:

* извођење наставе физичког васпитања за ученике Гимназије “Филип Вишњњић“, Економске школе и Техничке школе „Михајло Пупин“
* одржавање регионалних и републичких такмичења школа у оквиру малих олимпијских игара,
* одржавања редовних тренинга спортских клубова РК „Бијељина, ЖРК „Радник“, КК „Радник“ ОК „Радник“, КК „Радник-БН баскет“ у петодневној радној седмици, у времену од 19-23 часова.
* одржавање првенствених утакмица и тренинге млађих категорија у дане викенда
* одржавање турнира и других манифестација.

Све неопходне поправке на објектима и опреми у смислу текућег одржавања урађене су од стране запослених.

На спортској сали у Рачанској улици хитно је потребно, поред већ извршене замјене кровног покривача, урадити нови паркет. Поред тога потребно је имовински ријешити постојећу котловницу или на други економско исплативи начин ријешити загријавање сале.

***СЛУЖБА ЗА РАЧУНОВОДСТВЕНЕ И ФИНАНСИЈСКЕ ПОСЛОВЕ***

## ФИНАНСИЈСКО-РАЧУНОВОДСТВЕНИ ИЗВЈЕШТАЈ О ПОСЛОВАЊУ ДИРЕКЦИЈЕ У 2018. ГОДИНИ:

**I. Информација о предузећу**

ЈП "Дирекција за изградњу и развој града" д.о.о. Бијељина основана је дана 25.02.2004. године од стране јединице локалне самоуправе, дакле, Града Бијељина, са циљем обављања послова прибављања, припремања и уређења грађевинског земљишта, организовања и вођења инвестиција од значаја за општину касније и управљање спортским објектима као и активности заштите и унапређења животне средине.

Сједиште фирме:Карађорђева 33, Бијељина.

Предузеће посједује лиценце, ближе описане у уводу овог документа, и то лиценцу Министарства за просторно уређење, грађевинарство и екологију Бања Лука за израду техничке документације, лиценцу за израду стратешких докумената просторног уређења и лиценцу за ревизију техничке документације.

На дан 31.12.2018. године Дирекција запошљава 56 радника од чега:

* 8 дипл.инж.архитектуре
* 7 дипл.инж. грађевинарства
* 2 дипл.инж.машинства
* 2 дипл.инж.саобраћаја
* 2 дипл.инж. електротехнике
* 1 дипл. просторни планер
* 1 мастер инж.урбанизма и регионалног развоја
* 1 професор произв.техничког образовања (сала )
* 4 дипл.економиста
* 2 дипл.правника
* 1 грађевински инж. (ВШ)
* 1 геодетски инжењер (ВШ)
* 1 дипл.инж.пословне информатике
* 1 дипл.инж.пољопривреде
* 18 ССС разних профила
* 4 НК радника (сала и стадион)

**II. Напомене**

Појединачни финансијски извјештаји предузећа за период 01.01.2018. до 31.12.2018. године, који су у прилогу, рађени су у складу са важећим прописима и интерним актима фирме.

Карактеристике позиција Биланса успјеха и Биланса стања ближе су објашњене у виду сљедећих напомена.

**Биланс успјеха -Рекапитулација прихода и расхода 2018.г. и 2017.г.**

|  |  |  |  |  |
| --- | --- | --- | --- | --- |
| **Р.бр.** | **О п и с** | **31.12.2018.** | **31.12.2017.** | **Индекс**  **2018/2017.** |
| **1.** | **Укупни приходи** | **1.683.583** | **1.705.101** | **98,74** |
|  | Пословни приходи  Финансијски приходи  Остали приходи | 1.634.982 0 48.601 | 1.651.494  0  53.607 | 99,00 0 90,66 |
| **2.** | **Укупни расходи** | **1.669.015** | **1.671.412** | **99,86** |
|  | - Пословни расходи  - финансијски расходи  - остали расходи  - Расходи из ранијих година | 1.571.628 21.011 76.378  - | 1.483.691  27.925  159.796  - | 105,93 75,24 47,80 - |
| 3. | Добитак прије опорезивања | 14.566 | 33.689 | 43,24 |
| **4.** | **Губитак прије опорезивања** | **-** | **-** | **-** |
| 5. | Порез на добит | 5.733 | 17.008 | 33,71 |
| **6.** | **Нето добит** | **8.833** | **16.681** | **52,95** |
| **7.** | **Нето губитак** | **-** | **-** | **-** |

Напомена 1

Приходи од продаје учинака на домаћем тржишту (АОП 208) као најзначајније позиције биланса износе **1.464.987** КМ, а састоје се од прихода по основу:

2018.г. 2017.г. –у КМ -

- Грађевинског земљишта 25.620 37.760

- Контроле техничке документације 12.408 26.278

- Урбанистичко техничких услова 240.476 227.867

- Надзор 146.177 14.801

- Технички преглед објеката 51.949 86.842

- Предмјер и предрачун 840 -

- Пројектовање 204.110 326.963

- Приходи – остали 11.406 13.332

- Паркирање - СМС поруке 404.561 402.922

- Продаја карата Зона 1 БН 174.733 148.870

- Продаја карата Зона 2 БН 8.108 10.254

- Продаја карата Зона 2 дневна 12.082 10.333

- Повлашћене карте БН 26.899 27.780

- Претплатне карте БН 3.898 3.282

- Универзалне карте БН 27.076 22.410

- Доплатне карте БН 106.439 110.116

- Резервнисаних мјеста БН 7.179 10.940

- Блокада возила 1.026 744

**1.464.987 1.481.494**

Приходи од грађевинског земљишта се односе на процјене општинске имовине и уређења земљишта.У поређењу са 2017.годином индекс је 67,85%.

Приходи од контроле техничке документације су мањи, индекс је 47,22% и на те приходе не можемо утицати.

Урбанистичко технички услови су већи, индекс је 105,53%, у односу на претходну годину.

Приходи од надзора су већи од прошлогодишњих, индекс 987,62%.

Приходи од техничког прегледа су мањи од претходне године, индекс је 59,82%.

Приходи од пројектовања су мањи, индекс је 62,43% .

Приходи од осталих услуга су мањи, индекс 85,55% , али су у апсолутном износу мали.

Приходи од паркирања су 772.001 КМ и већи су од претходне године, индекс је 103,26 %. Као и до сада, велики дио тих прихода се односи на доплатне карте (106.439 КМ) од чега је наплаћено 50%. Треба нагласити да велики дио тих прихода терете расходи подизвођачима: „Патриот“ доо Бијељина (228.961 КМ), Регулаторна агенција за комуникације Сарајево за закуп Телефона за СМС (400 КМ), МТЕЛ пакет ГПРС (793 КМ), МТЕЛ за фискалну касу (96 КМ), МТЕЛ за провизију ВАС СМС (22.352 КМ), АСВ за услуге провајдинга по Уговору (18.355 КМ), штампање киоск карата „Графика Голе“ Бијељина (3.832 КМ), БХ Телеком за провизију СМС (678 КМ) и комуналне таксе буџету Града Бијељина (100.600 КМ)

Напомена 2

Остали пословни приходи (АОП 215) износе 169.995 КМ, и односе се на буџетско финансирање фискултурне сале и стадиона, а према Плану буџета Града Бијељина за 2018. годину.

Напомена 3.

Финансијски приходи (АОП 231) односе се на кaмате по виђењу, али 2018. нису постојале.

Напомена 4.

Наплаћена потраживања од исправке вриједности купаца (АОП 254) у износу од 3.370 КМ, а односе се на наплаћена потраживања од доплатних карата из ранијих година.

Напомена 5.

Остали приходи тј. приходи од смањења обавеза, укидања резервисања и остали приходи (АОП 256) износе 45.231 КМ, а односе се на приходе од рефундација и ВПН трошкова телефона радника.

Напомена 6.

Набавна вриједност продате робе (АОП 217) износи 2.647 КМ, а односи се на киоск карте.

Напомена 7.

Трошкови материјала (АОП 218) износе 69.685 КМ, а односе се на трошкове канцеларијског и осталих материјала 26.816 КМ и енергената 42.869 КМ (ел. струје, угаља, нафтних деривата).

Напомена 8.

Трошкови бруто зарада и накнада (АОП 220) износе 1.018.238 КМ и односе се на бруто зараде стално запослених и Надзорног одбора. Већи су од прошлогодишњих за 1,08 % пошто су дошла 2 нова радника.

Напомена 9.

Остали лични расходи (АОП 221) су 2.829 КМ, а односе се на трошкове дневница за службена и друга путовања и сл.

Напомена 10.

Трошкови производних услуга и осталих услуга (АОП 222) износе 322.491 КМ, а односе се на производне услуге „Патриот“ Бијељина (228.961 КМ), „Геоматик“ ДОО Бијељина (4.359 КМ) и трошкове ПТТ, телефона, интернета (70.084 КМ), трошкови за услуге на текућем и инвестиционом одржавању основних средстава (2.585 КМ) трошкови огласа у новинама и трошкови РТВ претплате (3.054 КМ) трошкови комуналних услуга , уговора о привременим и повременим пословима, уговора о дјелу (13.448 КМ).

Напомена 11.

Трошкови амортизације (АОП 224) су 5.710 КМ

Напомена 12.

Нематеријални трошкови (АОП 226) су 44.163 КМ, а односе се на трошкове репрезентације, трошкове стручног усавршавања, трошкове осигурања, платног промета, чланарине, програмске услуге (АSW-а) и друге непроизводне услуге.

Напомена 13.

Трошкови пореза (АОП 227) су 103.887 КМ и односе се на комуналне таксе (100.600 КМ) затим републичке и комуналне таксе за истакнуту фирму (700 КМ), накнаде за воде, шуме и противпожарну заштиту (2.492 КМ) и остали порези (95 КМ)

Напомена 14.

Трошкови доприноса (АОП 228) су 1.978 КМ и односе се на допринос за инвалидна лица.

Напомена 15.

Финансијски расходи (АОП 238) су расходи камата за краткорочне и дугорочне кредите, камате за лизинг и остале камате, а износе 21.011 КМ.

Напомена 16.

Расходи по основу исправке вриједности и отписа потраживања (АОП 266) су 69.860 КМ.

Напомена 17.

Остали расходи (АОП 267) износе 6.518 КМ и односе се на хуманитарну намјену, првенствено на исплате за пакетиће, 8. март и остале издатке.

Напомена 18.

Расходи на основу промјене рачуноводствених политика и исправке грешака из ранијих година (АОП 293) ове године не постоје.

Напомена 19.

**Добитак прије опорезивања (АОП 294) износи 14.566 КМ и резултат је разлике укупних прихода фирме (АОП 301) 1.683.583 КМ и укупних расхода (АОП 302) 1.669.017 КМ.**

Напомена 20.

Порески расходи периода (АОП 296) износе 5.733 КМ, тако да се бруто добитак по билансу успјеха од 14.566 КМ умањује за наведени износ, и нето добит износи **8.833** КМ, а **приказано је на АОП 299 .**

**Биланс стања - Рекапитулација активе и пасиве на дан 31.12.2018. и 31.12.2017. године**

|  |  |  |  |  |
| --- | --- | --- | --- | --- |
| **Р.бр.** | **О п и с** | **31.12.2018.** | **31.12.2017.** | **Индекс**  **2018/2017.** |
| **1.** | **Пословна актива** | **697.885** | **725.603** | **96,18** |
|  | - Стална средства  - Текућа средства  - Губитак изнад капитала | 41.627 440.988 215.270 | 3.837  497.663  224.103 | 1084,88 88,61 96,06 |
| 2. | Ванбилансна актива | 7.223.275 | 7.219.209 | 100,06 |
| **3.** | **Пословна пасива** | **697.885** | **725.603** | **96,18** |
|  | - Капитал  - Дугорочне обавезе  - Краткорочне обавезе | - 273.911  423.974 | -  350.865  374.738 | - 78,07 113,14 |
| 4. | Ванбилансна пасива | 7.223.275 | 7.219.209 | 100,06 |

Напомена 21.

Постројења и опрема (АОП 011) односе се на основна средства фирме и износе 41.627 КМ, већа су у односу на претходну годину због набавке новог аута, Škoda Octavia.

Напомена 22.

Купци у земљи (АОП 042) износе 406.407 КМ и релативно су високи, међутим доплатне карте износе 72.804 КМ, а наведени износ представља разлику салда доплатних карата 248.304 КМ и исправке потраживања од купаца за доплатне карте 175.500 КМ. Исправка доплатних карата је извршена са 31.12.2017.године. Остали купци, тј. правна лица износе 338.741 КМ и њихова рочност је приказана у Прилогу: Преглед обавеза/потраживања конто 201000 и на конту 201400. Потраживања се односе на следеће купце:

- Град Бијељина 194.761 КМ

- Физичка лица за доплатне карте 72.804 КМ

- Физичка лица СМС 35.251 КМ

- Патриот д.о.о. Бијељина 60.009 КМ

- Киосци Алекса Бијељина 8.488 КМ

- Бијељина гас д.о.о Бијељина 5.897 КМ

- Алумина д.о.о Зворник 5.002 КМ

- Општина Лопаре 3.978 КМ

- ХТ Еронет 2.723 КМ

- БХ Телеком д.д. Сарајево 2.591 КМ

- Конзум д.о.о. Сарајево 1.692 КМ

- Партнер МКФ 1.440 КМ

- Меџлис Јања 1.427 КМ

- Техничка школа Бијељина 1.287 КМ

- Економска школа Бијељина 1.287 КМ

- Shop & go doo Бијељина 1.240 КМ

- Фонд здравственог осигурања РС 1.111 КМ

- Остали 5.419 КМ

У к у п н **о 406.407 КМ**

Потраживања од ЈКП „Еко-ком“ Лопаре у износу од 5.136,30 КМ су пријављена у стечај, а налазе се на конту 209100 Исправка вриједности купаца.

Киосци Алекса имају дуг у износу од 8.488,55 КМ, а најстарији рачун је од 10.01.2017.године. Власник наведену фирму је продао фирми Shop & Go д.о.о. Бијељина која такође има дуг у износу од 1.240,00 КМ (њен најстарији рачун је од 22.10.2018.). Међутим, пошто су обје фирме спорне у вези плаћања, предлаже се тужба за наплату потраживања.

Рочност купаца је приказана у Прилогу: Преглед обавеза/потраживања конто 201000 .

Напомена 23.

Друга краткорочна потраживања (АОП 046) износе 14.766 КМ, а односе се на потраживања за салу за децембар, 2018.године у износу од 14.166 КМ, чија наплата није спорна .У овај збир улазе и аконтације за текуће трошкове 600 КМ.

Напомена 24.

Краткорочни кредити повезаним правним лицима (АОП 048) износи 500 КМ. Односи се на позајмицу Синдикалној организацији ЈП “Дирекција за изградњу и развој града“ д.о.о. Бијељина.

Напомена 25.

Готовина (АОП 058) износи 18.063 КМ, а односи се на средства на трансакционим рачунима.

Напомена 26.

Губитак изнад висине капитала (АОП 063) износи 215.270 КМ и представља збир губитака из претходног периода умањен за нето добит по билансу 2018.г.

Напомена 27.

Пословна актива (АОП 064) износи 697.885 КМ, што је једнако збиру сталне и текуће имовине, али и непокривеног губитка поменутог у претходној напомени.

Напомена 28.

Ванбилансна актива (АОП 065) износи 7.223.275 КМ и односи се на имовину Града Бијељина. Увећана је за износ камата за лизинг у износу од 4.065 КМ.

Напомена 29.

Државни капитал (АОП 107) износи 2.000 и анулиран је губитком из 2012.г. (АОП 124)

Напомена 30.

Законске резерве (АОП 112) износиле су 200 КМ, али су, такође, анулиране губитком из 2012.године.

Напомена 31.

Дугорочни кредити (АОП 140) износи 242.907 КМ и односи се на кредит код Нове банке Бања Лука узет за инжињерске услуге наше фирме за уређење земљишта 6 локација власништва Града Бијељина предвиђених за стамбено пословне објекте као што су аутобуска и жељезничка станица, стамбено насеље „Кнез Иво од Семберије“ и друге.

Гарант за овај кредит је буџет Града Бијељина. Рок враћања je продужен Анексом 1 Уговора о дугорочном кредиту бр. 0173120008, а исти је на снази од 11.03.2014.г.( рок отплате 7 година) .

Напомена 32.

Дугорочне обавезе по финансијском лизингу (АОП 141) износе 31.004 КМ и односе се на купљено ново ауто Škoda Octavia у износу од 40.000 КМ на рок отплате 5 година.

Напомена 33.

Добављачи у земљи (АОП 153) износе 164.448 КМ и односе се на следеће:

- „Патриот“ д.о.о. Бијељина 122.085 КМ

- „Илић трговина“ д.о.о Зворник 8.822 КМ

- „АSW инжењеринг“.Бијељина 7.203 КМ

- „Геоматик“ д.о.о Бијељина 5.100 КМ

- „Електро-Бијељина“ Бијељина 2.359 КМ

- „Телекомуникације РС“ Б.Лука 2.043 КМ

- „Олд-голд комерц“ д.о.о Дворов 1.717 КМ

- „Корона“ д.о.о. Бијељина 1.381 КМ

- „Дрина осигурање“ Милићи 1.381 КМ

- Добављачи за нефакт.обавезе 8.517 КМ

- Остали 3.840 КМ

Укупно**: 164.448 КМ**

Рочност добављача је приказана у Прилогу: Преглед обавеза/потраживања конто 432000 .

Напомена 34.

Добављачи у иностранству (АОП 154) износе 21.120 КМ и односи се на дуг ЦИП Београд.

Напомена 35.

Обавезе за зараде и накнаде (АОП 157) су 164.873 КМ и односе се на плате са порезима и доприносима за новембар и децембар 2018. године.

Напомена 36.

Друге обавезе (АОП 158) су 11.476 КМ и односе се на нето обавезе за Надзорни одбор (9.000 КМ), чланарина Привредној комори Бијељина из претходних година (2.457 КМ) и обавезе по основу камата за краткорочне кредите (19 КМ )

Напомена 37.

Порез на додату вриједност (АОП 159) је 24.160 КМ и односи се на ПДВ за децембар 2018. године.

Напомена 38.

Обавезе за остале порезе и доприносе (АОП 160) износе 29.671 КМ и односе се на накнаде за шуме и противпожарну заштиту, доприносе за професионалну рехабилитацију, порезе и доприносе за НО, као и за комуналну таксу за паркинге – која је сама 25.650 КМ за последња три мјесеца 2018. године.

Напомена 39.

Обавезе за порез на добитак (АОП 161) износе 5.366 КМ.

Напомена 40.

Пасивна временска разграничења (АОП 162) износи 2.860 КМ и односе се на обавезе за УППП из 2013.г.- Војин Стојадиновић.

Напомена 41.

Пословна пасива (АОП 164) износи 697.885 КМ једнака је пословној активи (АОП 064)

Напомена 42.

Ванбилансна пасива (АОП 165) износи 7.223.275 КМ и објашњена је у напомени 28. (АОП 065)

Прилог:

- Биланс успјеха 2018.година

- Биланс стања 2018.година

- Преглед потраживања купаца

- Преглед обавеза добављачима

Д И Р Е К Т О Р

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Младен Петровић дипл.инж.грађ.