**П Р И Ј Е Д Л О Г**

На основу члана 348. Закона о стварним правима („Службени гласник Републике Српске“, број: 124/08, 3/09, 58/09, 95/11 и 60/15), члана 39. став (2) тачка 13. Закона о локалној самоуправи („Службени гласник Републике Српске“, број: 97/16), члана 5. став (1) тачка б) Правилника о поступку jавног конкурса за располагање непокретностима у својини Републике Српске и јединица локалне самоуправе („Службени гласник Републике Српске“, број: 20/12) и члана 39. став (2) тачка 14. Статута Града Бијељина („Службени гласник Града Бијељина“, број: 9/17), Скупштина Града Бијељина на сједници одржаној дана \_\_\_\_\_\_\_\_\_\_\_\_\_\_\_ 2019. године, донијела је

**О Д Л У К У**

**О НАЧИНУ И УСЛОВИМА ЈАВНЕ ПРОДАЈЕ НЕПОКРЕТНОСТИ ОЗНАЧЕНЕ КАО К.П. БРОЈ 146/266, К.О. БИЈЕЉИНА 1**

**Члан 1.**

Под условима и на начин регулисан овом Одлуком спровешће се усменим јавним надметањем – лицитацијом (у даљем тексту: лицитација) продаја непокретности у својини Града Бијељина, означене као:

* к.п. број 143/266, зв. „Војна економија“, у нарави њива 3. класе, укупне површине 69 м2,

уписане у Лист непокретности број 9828, к.о. Бијељина 1 на име Града Бијељина као посједника са 1/1 дијела и у зк.ул.бр. 20909, к.о. Бијељина 1 у корист Града Бијељина као носиоца права својине са 1/1 дијела, без терета.

**Члан 2.**

Према налазу ЈП „Дирекције за развој и изградњу града Бијељина“ д.о.о. Бијељина, број: И-197/19 од 11.04.2019. године предметна парцела је у обухвату стратешког документа просторног уређења, Ревизије и измјене Урбанистичког плана Града Бијељина, а тржишна вриједност непокретности означене као к.п. број 143/266, к.о. Бијељина 1 износи 31,00 КМ/м2, што за површину од 69 м2 износи укупно 2.139,00 КМ (словима: двијехиљадеистотридесетдеветконвертибилнихмарака).

**Члан 3.**

За учешће у поступку лицитације учесници су дужни уплатити на име кауције износ од 10% од почетне продајне цијене непокретности, с тим што тај износ не може бити испод 1.000,00 КМ, тако да за парцелу означену као к.п. број 143/266 кауција износи 1.000,00 КМ.

Уплата се врши на јединствен рачун трезора Града Бијељина број 555-001-00777777-70 прије почетка лицитационог поступка, а доказ о извршеној уплати доставља се Комисији.

**Члан 4.**

Продајну цијену наведене непокретности учесник лицитације, са којим ће се закључити уговор, обавезан је уплатити у року од 15 дана од дана потписивања уговора на рачун продавца, а предаја непокретности у посјед купцу извршиће се у року од 8 (осам) дана по уплати купопродајне цијене, о чему ће се сачинити записник.

**Члан 5.**

Поступак лицитације непокретности у својини Града Бијељина спровешће Комисија за спровођење јавног конкурса за продају, односно оптерећење правом грађења непокретности у својини Града Бијељина („ Службени гласник Града Бијељина“, број 18/16).

Објава Огласа за продају непокретности лицитацијом из члана 1. Одлуке извршиће се у „Семберским новинама“, Дневним новинама ДОО „ОСЛОБОЂЕЊЕ СЕРВИСИ“ Сарајево, Огласној плочи Градске управе Града Бијељина и веб страници Града Бијељина.

**Члан 6.**

Овлашћује се Градоначелник Града Бијељина да по окончању лицитационог поступка са најповољнијим понуђачем закључи Уговор о купопродаји, а по прибављеном мишљењу Замјеника Правобраниоца Републике Српске са сједиштем у Бијељини.

**Члан 7.**

Трошкове израде Уговора о купопродаји као и књижења истог у јавним евиденцијама непокретности сноси купац.

**Члан 8.**

Ова Одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

Број: ПРЕДСЈЕДНИК

Датум: СКУПШТИНЕ ГРАДА БИЈЕЉИНА

Славиша Марковић

**О Б Р А З Л О Ж Е Њ Е**

уз Одлуку о начину и условима јавне продаје непокретности означене као к.п. број 146/266, к.о. Бијељина 1

**ПРАВНИ ОСНОВ ЗА ДОНОШЕЊЕ ОДЛУКЕ**

Основ за доношење Одлуке о начину и условима јавне продаје непокретности означене као к.п. број 146/266, к.о. Бијељина 1 је у сљедећим законским и подзаконским одредбама:

**-** члану 348. Закона о стварним правима (''Службени гласник Републике Српске'', број: 124/08, 3/09, 58/09, 95/11 и 60/15) према коме непокретностима у својини Републике и јединица локалне самоуправе, и са правом грађења може се располагати само на основу јавног конкурса и уз накнаду утврђену по тржишној цијени, ако посебним законом није другачије одређено (став 1); Правилник о поступку јавног конкурса из става 1. овог члана донијеће директор Републичке управе за геодетске и имовинско-правне послове у року од три мјесеца од ступања на снагу овог закона (став 2),

- члану 5. став (1) тачка б) Правилника о поступку јавног конкурса за располагање непокретностима у својини Републике Српске и јединица локалне самоуправе („Службени гласник Републике Српске“, број 20/12) према коме Одлуку о начину и условима продаје, односно оптерећења правом грађења непокретности у својини јединица локалне самоуправе доноси скупштина јединица локалне самоуправе на приједлог начелника општине, односно градоначелника града,

- члану 39. став (2) тачка 13. Закона о локалној самоуправи („Службени гласник Републике Српске“, број: 97/16) и члану 39. став (2) тачка 14. Статута Града Бијељина („Службени гласник Града Бијељина“, број: 9/17) према којима Скупштина Града доноси одлуке о прибављању, управљању и располагању имовином града.

**РАЗЛОЗИ ЗА ДОНОШЕЊЕ ОДЛУКЕ**

Граду Бијељина обратио се Врућинић Драган из Бијељине захтјевом за комплетирање грађевинске парцеле наводећи да је власник парцеле означене као к.п.број 143/267, к.о. Бијељина 1 која заједно са парцелом у власништву Града Бијељина означеном као к.п.број 143/266, по регулационом плану „Ковиљуше“, чини грађевинску парцелу, након чега је упознат да је регулациони план „Ковиљуше“ стављен ван снаге, те да се може извршити продаја непокретности путем лицитације, да је предметна парцела у обухвату стратешког документа просторног уређења, ревизије и измјене Урбанистичког плана Града Бијељина.

Стицање непокретности из члана 1. ове Одлуке реализоваће се Уговором о купопродаји уз накнаду која је утврђена налазом о извршеном утврђивању тржишне вриједности непокретности-земљишта ЈП „Дирекције за изградњу и развој града“ Бијељина, број И-197/19 од 11.04.2019. године. Према Налазу, тржишна вриједност непокретности означене као к.п. број 143/266, к.о. Бијељина 2 износи 31,00 КМ/м2, што за површину од 69 м2 укупно износи 2.139,00 КМ.

Врућинић (Луке) Драган је изјавом датом усмено на записник дана 15.05.2019. године дао сагласност са процјеном предметне непокретности утврђене Налазом и да је спреман исту платити у поступку лицитације.

Имајући у виду наведено предлаже се доношење ове Одлуке.

**ФИНАНСИЈСКА СРЕДСТВА**

За доношење ове Одлуке нису потребна финансијска средства.

**ОБРАЂИВАЧ:**

**ОДЈЕЉЕЊЕ ЗА СТАМБЕНО-КОМУНАЛНЕ ПОСЛОВЕ**

**И ЗАШТИТУ ЖИВОТНЕ СРЕДИНЕ**