**И Н Ф О Р М А Ц И Ј А**

**о стању здравствене заштите на подручју Града Бијељина у 2018. години**

|  |  |
| --- | --- |
|  | Програмом рада Скупштине Града за 2019. годину предвиђено је разматрање информације о стању здравствене заштите на подручју Града Бијељина у 2018. години.  Циљ информације је да се сагледа тренутно стање и проблеми у области здравственог осигурања и здравствене заштите на подручју Града Бијељина, те предложе мјере и активности за побољшање истог.  Информација је урађена на основу показатеља и извјештаја добијених од носилаца и организатора здравствене заштите и здравственог осигурања на подручју Града Бијељина. |

**У В О Д**

Носиоци и организатори највећег дијела здравствене дјелатности на подручју Града Бијељина су: Дом здравља, Општа болница „Свети Врачеви“, и Фонд здравственог осигурања Републике Српске – Канцеларија Бијељина.

Значајну улогу у обезбјеђивању здравствене заштите становништва, поред напријед наведених, имају приватне љекарске ординације, приватне апотеке, Интернационални дијализа центар, Центар за социјални рад, Градска организација Црвеног крста, те одређена одјељења Градске управе Града Бијељина. О наведеним активностима, Скупштина Града Бијељина је информисана кроз извјештаје о раду и посебне информације везане за здравствено осигурање и здравствену заштиту специфичних категорија становништва (здравствено неосигурана лица, борци и чланови породица погинулих бораца, инвалиди и др.).

Информација садржи дијелове извјештаја о раду носилаца здравствене заштите, као и податке које је обрађивач прикупио из других извора.

**1. Дом здравља**

Дом здравља Бијељина, чији је оснивач Град Бијељина је носилац и организатор највећег дијела примарне здравствене заштите на подручју града Бијељина, а која је организована по моделу породичне медицине. Поред подручја Града Бијељина, Дом здравља Бијељина у дјелокругу свог рада обезбјеђује примарну здравствену заштиту за подручје општине Пелагићево и општине Доњи Жабар. Рад Дома здравља Бијељина је организован кроз рад следећих служби/центара/амбуланти, као основних организационих јединица:

* Служба породичне медицине:
* Амбулантом за специјалистичке консултације из педијатрије;
* Амбулантом за специјалистичке консултације из гинекологије;
* Служба хитне медицинске помоћи;
* Служба превентивне, дјечије и опште стоматологије;
* Служба за радиолошку и ултразвучну дијагностику;
* Служба за лабораторијску дијагностику;
* Хигијенско-епидемиолошка служба;
* Центар за физикалну рехабилитацију у заједници;
* Центар за заштиту менталног здравља;

Дом здравља Бијељина пружа услуге примарног нивоа здравствене заштите за укупно 76.312 осигураних лица која су верификована од Фонда здравственог осигурања Републике Српске, а организовао је рад 55 тимова породичне медицине у 42 амбуланти породичне медицине на 26 различитих локација. Треба истаћи да поред наведеног броја из реда осигураних лица Дом здравља Бијељина пружа услуге и за велики број неосигураних лица са подручја које покрива. Такође, у Дому здравља Бијељина је организовано збрињавање ургентних стања током 24 сата непрекидно.

Обезбјеђење средстава за финансирање примарне здравствене заштите осигураних лица Дом здравља Бијељина врши уговарањем на годишњем нивоу са Фондом здравственог осигурања Републике Српске. Такође, средства за финансирање здравствених услуга које не финансира Фонд здравственог осигурања Републике Српске, а од интереса су за становништво Града Бијељина, обезбјеђују се у буџету Града Бијељина.

Квалитет пружања здравствених услуга мјерљив је према Правилнику о праћењу квалитета рада у здравственим установама (''Службени гласник Републике Српске'', број: 74/07), а који је донијело Министарство здравља и социјалне заштите Републике Српске.

Ова информација садржи дијелове Извјештаја о раду Дома здравља Бијељина за 2018. годину.

**Здравствено стање становништва и превенција најчешћих болести**

Примарни ниво здравствене заштите и породична медицина као њен основни облик организовања први су контакт појединца са здравствним системом. Таквим приступом и организацијом здравствене заштите добијају се и релевантни показатељи здравственог стања становништва.

Током 2018. године Дом здравља је континуирано спроводио промоцију здравља путем тимова породичне медицине, како кроз редован рад, тако и кроз медијско представљање здравствених проблема, организовањем округлих столова и едукативних предавања.

Дом здравља Бијељина је на основу података који су обезбјеђени од Службе породичне медицине утврдио да су најчешће дијагнозе у 2018. години биле следеће:

1. Хипертензија,
2. Хронична срчана инсуфицијенција,
3. Исхемијске болести срца и инфаркт,
4. Исхемијске болести мозга укључујући и мождани удар,
5. Шећерна болест,
6. Инфекције горњих респираторних путева,
7. Упални бронхитис,
8. Хронична опструктивна болест,
9. Гастритис и чир желуца,
10. Обољења коштано-мишићног система,
11. Бенигна хипертрофија простате,
12. Остеопороза,
13. Холециститис,
14. Бенигна хипертрофија простате,
15. Астма,
16. Карциноми (дебело цријево, плућа, дојка),
17. Катаракта и глауком.

На подручју Града Бијељина током 2017. године најчешће дијагностиковани карциноми су: карцином грлића материце, карцином дојке, карцином дебелог цријева и карцином простате. У складу с тим Дом здравља Бијељина предузео је превентивне мјере тако што је организовао низ превентивних активности, и то:

- Гинеколошким прегледима по методу Папаниколау обухваћена је од 4.052 жена. Значај ових прегледа огледа се у томе што се правовременим тестирањем откривају малигна гинеколошка обољења;

- Превентивни прегледи су спровођени и када је ријеч о раном откривању малигних обољења (карцинома дебелог цријева, карцинома простате), гдје је обухваћења популација предвиђена Програмом превенције малигних болести;

- Обављени су и мамографски прегледи код жена (како стацијонарним тако и мобилним мамографом).

У склопу Програма превентивне здравствене заштите и развојних националних пројеката, континуирано се спроводи:

- Превенција масовних незаразних обољења у оквиру породичне мецине;

- Превенција у оквиру здравствене заштите предшколске и школске дјеце;

- Превенција у оквиру здравствене заштите жена;

- Превенција у стоматологији;

- Превенција менталних обољења младих и одраслих у оквиру Центра за заштиту менталног здравља;

- Превенција заразних болести у оквиру Хигијенско-епидемиолошке службе.

**Превенција масовних незаразних обољења** је активност коју спроводе тимови породичне медицине, а реализује се редовним радом као и током једнодневних акција више пута годишње, при чему се организују пунктови на подручју Града Бијељина, а који су доступни цјелокупном становништву. Услуге које су се пружале у оквиру извршених превентивних прегледа и раног откривања масовних незаразних болести а које су углавном организоване у оквиру обиљежавања „Свјетског дана здравља“, „Дана срца“, „Дијабетолошких дана“, „Европског дана борбе против меланома“, „Дани сестринства“, „Дани породичне медицине“ су:

- мјерење крвног притиска,

- одређивање нивоа шећера у крви,

- савјети о превенцији фактора ризика,

- одређивање нивоа холестерола у крви,

- откривање и редукција гојазности,

- одвикавање од пушења.

У току 2018. године одржано је седам предавања (рад у великој групи) код особа обољелих од шећерних болести, при чему су присутни едуковани о спречавању акутних и хроничних компликација. Наведеним едукацијама присуствовало је 415 дијабетичара, док је 1.070 особа превентивно прегледано на терену.

**Превенција у оквиру здравствене заштите школске и предшколске дјеце** спроводи се током редовних систематских прегледа у школама, вртићима и другим установама, као и у савјетовалишту Дома здравља Бијељина. Такође, превентивни прегледи, у оквиру здравствене заштите дјеце континуирано се врше приликом уписа дјеце у школе (око 1.000 прегледа годишње). Превентивним прегледима обухваћено је укупно око 6.800 дјеце у 2018. години. Приликом прегледа утврђује се раст и развој дјетета, обољења мишићног и коштаног система, обољења срца, поремећај метаболизма и сл. У току 2018. године прегледано је 21.177 дијете и урађено је 1.077 интервенције (обрада пупка, и.м. давање ињекција, ЕКГ, инхалације и антропометријска мјерења).

У оквиру **Амбуланте за специјалистичке консултације из гинекологије** ради кабинет за ултразвучну дијагностику за дијагностиковање гинеколошких обољења и дојке. Током 2018. године радили су се колпоскопски и цитодијагностички прегледи који имају за циљ рано откривање карцинома у гинекологији. У оквиру пројекта „Брига о младима“ у току 2018. године одржавана су предавања од стране доктора, специјалисте гинекологије и акушерства у основним школама на подручју Града Бијељина.

**Превенција у оквиру стоматолошке здравствене заштите** подразумјева:

- редовне систематске прегледе дјеце предшколског и школског узраста и трудница,

- демонстрацију оралне хигијене,

- предавања о значају и начину одржавања оралне хигијене,

- флуорпрофилаксу,

- санацију каријеса на млијечним зубима,

- заливање фисура сталних зуба,

- превентивно пломбирање,

- отклањање ортодонских неправилности,  
- специфичне мјере за очување здравља меких ткива уста као што су уклањање меких наслага и зубног каменца.

Напомињемо да су: каријес, пародонтопатија, крезубост и безубост широко распрострањени и представљају велики медицински и социолошки проблем. Стоматолошким превентивним прегледима континуирано је обухваћена цјелокупна популација на територији општине Бијељина.. Најчешћа обољења зуба су: каријес, пулпитис, гангрене, парадонтопатија, гингивитис, стоматитис, хроничне периапикалне промјене, радикс реликти, импакције и анодонција - тотална или парцијална.

**Центар за заштиту менталног здравља,** као једна од организационих јединица Дома здравља Бијељина, у оквиру Пројекта превенције, лијечења, евалуације и мониторинга стања менталног здравља на подручју Града Бијељина и општина Пелагићево и Доњи Жабар спроводи мјере за превенцију менталних обољења младих и одраслих (превенција обољења изазваних стресом, превенција настанка хроничних менталних обољења). Током 2018. године континуирано је рађена едукација кроз предавања која су организована у основним и средњим школама на подручју Града Бијељина, а која су прилагођена добним узрастима. Потписан је протокол о међусобној сарадњи институција и невладиних организација у пружању подршке преживјелим и преживјелим свједоцима у случајевима ратних злочина, сексуалног насиља и других кривичних дјела родно заснованог насиља на подручју регију коју покрива Окружни суд и Тужилаштво у Бијељини. Потписан је и протокол у склопу иницијативе ''Брига о дјеци - заједничка одговорност и обавеза'' у организацији Републичког завода Републике Српске и ресорног министарства управе и локалне самоуправе како би кроз мултисекторски приступ обезбједили сигурно и подстицајно окружење за раст и развој дјеце. Током 2018. године Центар за заштиту менталног здравља укључен је у програм Координисане бриге за кориснике и бригу о њима. Појачана је сарадња и са другим институцијама у локалној заједници што доприноси бољем и квалитетнијем раду Центра.

**Превенција заразних болести** током 2018. године у оквиру Хигијенско-епидемиолошке службе подразумјевала је хигијенско-епидемиолошки надзор над појавом и контролом заразних обољења која подлијежу обавезном пријављивању у Републици Српској. Епидемиолошка ситуација на подручју Града Бијељина била је стабилна - уобичајена у погледу јављања заразних болести, као и броја пријављених случајева. Током цијеле године снадбијевање вакцинама из Института за јавно здравство Републике Српске било је углавном редовно. Вршен је и санитарно-технички надзор у предшколским и школским објектима гдје је утврђена задовољавајућа хигијенска ситуација која се треба додатно унаприједити. Извршена је прољетна и јесења дезинфекција предшколских и школских објеката и контрола воде за пиће у објектима који нису прикључени на градски водовод. Такође, у Служби је организовано праћење и превенција заразних болести вакцинацијом становништва против грипа и хепатитиса. У Служби функционише Вакцинални центар у ком се врши вакцинације дјеце узраста од 0 – 19 године. Током 2018. године вакцинисано је укупно 12.383 дјеце.

**Простор и опрема**

У оквиру Пословног плана Дома здравља Бијељина, Управни одбор је на почетку 2018. године усвојио План инвестиција и План набавке којима су дефинисане инвестиционе активности, као и неопходна опрема која се планира набавити у 2018. години.

У мају 2018. године Служба радиолошке и ултразвучне дијагностике је почела да ради у новом објекту након добијања Лиценце за обављање дјелатности посједовања и коришћења извора јонизујућих зрачења издате од стране Државне регулаторне агенције за радијацијску и нуклеарну сигурност, Употребне дозволе издате од Одјељења за просторно уређење Града Бијељина и Рјешења о испуњености услова у погледу кадра, простора и опреме у области класичне-конвенционалне рендген дијагностике, мамографије, ултразвучне дијагностике и рендген снимања зуба издатог од Министарства здравља и социјалне заштите Републике Српске. Служба радиолошке и ултразучне дијагностике је раније користила простор који је припадао ЈЗУ Болница „Свети Врачеви“ Бијељина.

Због изузетне важности дезинфекције и стерилизације у спречавању интрахоспиталних инфекција, један од стратешких циљева у установи је и опремање и почетак рада централне стерилизације у сједишту Дома здравља Бијељина. Крајем 2018. године извршено је комплетно опремање централене стерилизације на посебној, издвејеној локацији с циљем подизања нивоа кавалитета процеса стерилизације у установи.

Усељењем у објекат намјењен за радиолошку и ултразвучну дијагностику, као и у објекат намјењен за централну стерилизацију и вешерај заокружена је инвестициона цјелина изградње објеката потребних Дому здравља Бијељина у сједишту за несметано обављање медицинске дјелатности и у потпуности је у имовинско-правном смислу Дом здравља Бијељина одвојен од просторија које су у власништву ЈЗУ Болница ''Свети Врачеви'' Бијељина.

У децембру 2018. године почела је са радом Амбуланта породичне медицине у Новом Насељу Јања која је опремљена свом потребном опремом по стандардима који се примјењују у овој области.

Из средстава Дома здравља Бијељина у 2018. години извршена је санација крова Архиве у Амбуланти Јања.

Инвестиционо и текуће одржавање свих објеката, гдје је то било потребно, вршено је из средстава Дома здравља Бијељина у 2018. години, а на основу уговора о текућем и инвестиционом одржавању. Одржавање цјелокупуног простора који користи Дом здравља Бијељина вршило се континуирано.

Како би била омогућена боља и савременија дијагностика, а у циљу пружања што квалитетније услуге, улагано је у набавку нове медицинске опреме, и то:

- за потребе служби Дома здравља Бијељина вршене су набавке опреме ( рачунарска опрема, канцеларијски намјештај) као и редовно снадбијевање лијековима, санитетским, дијагностичким, канцеларијским, штампаним, хигјенским и осталим потрошним материјалом;

- за потребе Хигијенко-епидемиолошке службе, набављена је комплетна опрема за стерилизацију (пролазни аутоклав, машина за прање и дезинфекцију инструмената, намјештај од нерђајућег челика, пакерице и др.);

- за потребе Службе лабораторијске дијагностике набављен је биохемијски анализатор, хематолошки бројач, анализатор параметара крви, апарат за одређивање ЦРП-а;

- за потребе Службе превентивне, дјечије и опште стоматологије набављени су плазма стерилизатор, стоматолошка столица, као и разни стоматолошки апарати.

За потребе Дома здравља Бијељина купљен је нови сервер чиме је унапријеђена постојећа информатичка структура за нормалан рад и функционисање свих служби Дома здравља Бијељина.

Возни парк Дома здравља Бијељина у 2018. години редовно је одржаван кроз превентивне и ванредне сервисе и исти је у пуној функцији.

**Људски ресурси**

У Дому здравља Бијељина запослено је укупно 107 доктора од чега је 58доктора медицине - специјалиста, 32 доктора медицине, 8 доктора стоматологије - специјалиста и 9 доктора стоматологије, уз остале медицинске и немедицинске раднике. Наиме, у Дому здравља Бијељина на дан 31.12.2018. године запослено је укупно 407 радника од чега је 43 радника на одређено вријеме. У табели која слиједи приказан је број и структура запослених радника по стручној спреми са стањем на дан 31.12.2018. године.

Табела 1. ***Број и структура запослених радника по стручној спреми***

|  |  |  |  |
| --- | --- | --- | --- |
| **Р/Б** | **СТРУЧНА СПРЕМА** | **На дан 31.12.2018.** | **%** |
| 1. | ВСС | 130 | 31,94% |
| 2. | ВШС | 25 | 6,14% |
| 3. | ССС | 194 | 47,67% |
| 4. | ВКВ | 8 | 1,97% |
| 5. | КВ | 7 | 1,72% |
| 6. | НК | 43 | 10,56% |
|  | **У К У П Н О** | **407** | **100%** |

Потребно је нагласити да Дом здравља Бијељина има врло повољну структуру запослених ако се узме у обзир однос броја медицинског и немедицинског особља. Наиме, од укупног броја запослених 20,88% је немедицинско особље, а 79,12% су здравствени радници и здравствени сарадници.

Треба рећи да је са стањем на дан 31.12.2018. године у Дому здравља Бијељина укупно доедуковано 30 љекара и 102 медицинске сестре.

Такође, Дом здравља Бијељина посматрано на дан 31.12.2018. године има закључене уговоре о обављању специјализантског стажа за 15 доктора, а након добијеног одобрења Министарства здравља и социјалне заштите. У току 2018. године специјализирало је укупно 3 доктора (специјализације из породичне медицине).

Напомињено да је у свим секторским амбулантама на подручју које покрива Дом здравља Бијељина током 2018. године свакодневно радио доктор што је омогућило доступнију и квалитетнију здравствену заштиту становништва у удаљеним мјесним заједницама.

**Приједлози**

* Наставити континуирани процес раног откривања карцинома дебелог цријева. Процес обухвата цјелокупно становништво Града Бијељина;
* Наставити са спровођењем Папаниколау тестова у циљу превенције карцинома грлића материце код жена;
* Наставити обављање превентивних мамографских прегледа за подручје Града Бијељина и општина Пелагићево и Доњи Жабар у циљу превенције карцинома дојке;
* Наставити едукацију свих запослених у Дому здравља Бијељина у циљу подизања квалитета и безбједности у пружању здравствених услуга;
* Наставити започету промоцију здравља путем медија, јавних трибина и савјетовања у мањим групама;
* Наставити превенцију незаразних болести и едукацију запослених са циљем побољшања квалитета услуга;
* Наставити започету промоцију здравља код људи обољелих од дијабетеса (рад у групама).

**2. Општа болница „Свети Врачеви“ Бијељина**

Општа болница „Свети Врачеви“ Бијељина је здравствена установа која пружа секундарне, а једним дијелом и терцијарне, услуге здравствене заштите становницима Града Бијељина, те општина Угљевик, Лопаре, Пелагићево и Доњи Жабари, као и другим корисницима здравствене заштите који су заинтересовани да те услуге остваре у овој установи ( по праву слободног избора болнице).

Број осигураника за које болница пружа здравствену заштиту износи преко 150.000 осигураника.

Здравствена дјелатност се обавља као болничко лијечење, и то на 8 одјељења: Одјељење за интернистичке гране, Одјељење за хируршке гране, Одјељење за гинекологију и акушерство, Одјељење за офталмологију, Одјељење за пулмологију, Одјељење за педијатрију, Одјељење за ОРЛ и Одјељење за неурологију.

У Болници се пружају одређене услуге терцијарног нивоа здравствене заштите, као што су: максилофацијална хирургија, кардиологија, нефрологија, дјечија хирургија, гастроентерологија, неурохирургија, васкуларна хирургија, ендокринологија и онкологија са дневном болницом за хемиотерапију и реуматологија

Болница је кадровски оспособљена за пружање квалитетне здравствене заштите како услуга секундарног нивоа, тако и наведених услуга терцијарног нивоа.

Током 2018. Године било је ангажовања стручних консултаната за болести за које наш кадар није едукован из разлога јер је рационалније довести кадар него слати наше осигуранике на лијечење у друге здравствене установе.

**На Одјељењу за интернистичке** **гране** најчешће патологија у 2018. години:

* ***одсјек за кардиологију:*** исхемисјка болест срца, срчана инсуфицијенција, поремећај срчаног ритма, нерегулисан повишен крвни притисак. Тенденција пораста обољења је код плућне тромбоемболије и дискреције аорте.
* ***одсјек за ендокринологију:*** Diabetes mellitus тип II;
* ***одсјек за гастроентерологију:*** цироза јетре, билијарни гастритис, тумори цријева, желуца и јетре. Тенденција пораста обољења је код тумора цријева;
* ***одсјек за онкологију:*** карциноми дојке, простате и дебелог цријева. Тенденција је и пораста наведених.
* ***одсјек за реуматологију:*** реуматоидни артритис;
* ***одсјек за инфектологију:*** псеудомембранозни колитис, сепса. Тенденција је и пораста наведених;
* ***одсјек за општу интерну медицину:*** анемисјки синдром, бубрежна инсуфицијенција и уринарне инфекције, комбинована срчана и плућна инсуфицијенција, намјерни покушаји Tantamen suicide – медикаментозна интоксинација. Тенденција је и пораста наведених.
* ***одсјек за дерматовенерологију:*** алергије.

У току 2018. године на Одјељењу за интернистичке гране добили смо још четири специјалисте интерне медицине повратком младих љекара са специјализације. Стручни сарадници били су ангажовани у ангио сали болнице и онколошком конзилијуму.

***На Одјељењу за хируршке гране*** најчешћа патологија у току 2018. године је акутни панкреатитис, гастроинтестинална хеморагија (крварећи улкуси дуоденума и желуца, инфламаторна обољења цријева), акутни и хронични калкулозни холецистидис, тумори дебелог цријева, ампутације доњих екстремитета као посљедица шећерне болести или васкуларних обољења, биопсије простате, операције препонских кола и кола предњег трбушног зида. Тенденција је и пораста наведених. Преломи кука и скочнох зглоба су са тенденцијом смањења.

Што се тиче новина у лијечењу и дијагностици у 2018. години уведени су оперативни захвати на панкреасу по Whiple-у без спољних консултаната, з атим лапараскопске апендектомије, лапараскопске опеације тумора дебелег цријева без спољиних консултаната, оперативни захвати на штитастој жлијезди уз помоћ консултаната.

Стручни сарадници били су ангажовани из области грудне и васкуларне хирургије и урологије.

***На Одјељењу за гинекологију и акушерство* –** најчешћа патологија су миоми утеруса, аденокарциноми, карциноми грлића материце и спонтани побачаји. Најчешћи оперативни захвати су: хистеректомија, видеолапараскопије.

***На Одјељењу за неурологију*** најчешћа патологија су цереброваскуларна обољења, мождани удари и тумори мозга. Дошло је до благог пада тенденције обољевања од можданог удара.

Што се тиче новина у лијечењу и дијагностици наставњен је тренд из претходни године тј. Пракса бржег испитивања и краћег задржавања пацијената на одјењељу те чешћи мониторинг тешких пацијената. Дошло је до побољшања рада колор доплер ехоангиографије врата у смислу повећаног откривања асимптоматске каротидне болести, различитих аномалија крвних судова врата, као и патолошких промјена на штитној жлијезди, те у вези са тим и већи број консултација васкуларног хирурга и ендокринолога. Током 2018. Године није било дужег чекања на преглед колор доплера крвних судова врата. Смањен је број пласирања уринарних катетера.

У току 2018. године добили смо једног специјалисту неурологије повратком љекара са специјализације.

***На Одјељењу за педијатрију*** најшешћа патологија током 2018. године је обољење дисајних путева (бронхитис, пнеумоније), обољење дигресивног система, жутица новорођенчета, ризици за сепсу, инфекције уринарног тракта, Diabetes mellitus тип I, новооткривени злоћудни тумори код дјеце.

Што се тиче нових метода у лијечењу и дијагностици у 2018. години врше се у алерголошкој амбуланти прегледи дјеце код којих постоји сумња на алергијске болести (акутне и хроничне уртикартије, алергија на нутритивне и инхалационе алергене и њихова обрада), на одјељењу се хоспитализују дјеца ради хипосензибилизације веномом осе, брши се испитивање медикаментозне алергије.

У 2018. години добили смо једног субспецијалисту алергологије повратком љекара са субспецијализације.

***На одјељењу за пулмологију***  најчешћа патологија у 2018. години су акутне пнеумопатије, тромбоемболија плућа, плеурални изливи, пнеумоније, НОВР, бронхијална астма, распираторна инсуфицијенција, карциноми плућа, туберколоза плућа. Туберколоза плућа је у тенденцији опадања.

Повратком љекара са специјализације добили смо још једног специјалисту пнеумофтизиологије.

***На одјељењу за ОРЛ*** најчешћа патологија је из домена инфекција горњих распираторних путева,туморска патологија, а из домена максилофацијалне хирургије најчешћа патологија су тумори максилофацијалне регије и повреде.

Најчешће операције су биле: операција крајника, ЛМС ларингомикроскопија, операција носне преграде, заушки, горњобиличног синуса.

Из домета масилофацијалне хирургије најчешће операције су тумори коже и поткожног ткива главе и врата и опрације заушне пљувачне жлијезде.

***На одјељењу за офтамологију*** најчешћа патологија су биле катаракте, коњуктивитис, упале предњег сегмента ока.

Најчешћи оперативни захвати су опрације катаракте и птеригија.

Добили смо и једног специјалисту офтамологије повратком љекара са специјализације.

Поред наведених промјена на болничким одјељењима, у оквиру служби болнице што се тиче нових специјалиста добили смо специјалисту клиничке фармакологије и специјалисту медицинске биохемије, повратком љекара са специјализације.

**3. Фонд здравственог осигурања Републике Српске Бања Лука, Филијала Бијељина**

-за **2018**. годину.

|  |  |  |  |
| --- | --- | --- | --- |
| Ред. бр. | Категорија осигурања | Број осигураних лица | |
| Канцеларија | Град Бијељина |
| 1. | Запослени радници | 47.944 | 37.456 |
| 2. | Пензионери | 24.371 | 19.543 |
| 3. | Земљорадници | 7.848 | 5.890 |
| 4. | Незапослени | 29.388 | 22.714 |
| 5. | РВИ и пор. погинулих бораца | 534 | 263 |
| 6. | Остало | 4.197 | 2.921 |
|  | **Укупно** | **114.282** | **88.787** |

Структура осигураних лица показује да пензионери и незапослена лица у укупном броју осигураника учествују са 47%, а запослени са 42%. Структура осигураника је крајње неповољна посматрајући са аспекта уплате доприноса и трошкова по осигуранику.

**Остварени приходи и трошкови**

Финансирање здравствене заштите у 2018. години вршено је из средстава Фонда, а основни извор средстава су доприноси за осигуранике пет општина и градова (Бијељина, Лопаре, Угљевик, Пелагићево и Доњи Жабар).

Прикупљена средства на подручју Кнацеларије су остварена у износу од 59.606.68 КМ у 2018. години.

У структуру прихода највећу ставку чине доприноси.

У **2018**. години

|  |  |  |  |  |  |  |
| --- | --- | --- | --- | --- | --- | --- |
| Р. бр | Општина/Град | Врста прихода | | | | |
|  | Запослени | Влада –  буџет | Пољ-  привреда | Остали | Укупно |
| 1. | Бијељина | 38.386.357 | 6.665.499 | 586.190 | 11.645 | 45.649.691 |
| 2. | Остале општине | 11.922.084 | 1.855.966 | 166.178 | 12.149 | 13.956.377 |
|  | **Укупно** | **50.308.441** | **8.521.465** | **752.368** | **23.794** | **59.606.068** |

Финансирање здравствене заштите ФЗО РС врши по принципу солидарности. Осигураници Канцеларије Бијељина су у 2018. години користили здравствену заштиту на примарном, секундарном и терцијарном нивоу, рехабилитацију, лијечење ван Републике Српске. Остварили су право на медицинска средства, лијекове на рецепт и рефундације боловања.

**4. ЈУ Центар за социјални рад Бијељина**

Здравстено осигурање у складу са Законом о социјалној заштити („Сл. Гласник Републике Српске“, бр. 37/12 и 90/16), путем ЈУ Центра за социјални рад остварују корисници новчане помоћи, корисници додатка за помоћ и његу другог лица и лица смјештена у установе социјалне заштите и у хранитељске породице, под условом да здравствено осигурање не могу остварити по неком другом основу.

У складу са овим Законом за кориснике права на новчану помоћ и права на додатак за помоћ и његу другог лица, обезбјеђују се средства из буџета намјењеног за остваривање наведених права, 50% од потребног износа обезбјеђује локална заједница а 50 % Влада Републике Српске, док за остале кориснике, трошкове здравственог осигурања, у цјелости сноси Центар за социјални рад.

У јануару **2018**. године, здравствено осигурање преко Центра за социјални рад користило је 257 лица, док је на крају године број корисника био 250. По основу права на новчану помоћ, здравствено осигурање је остварило 184 корисника, по основу права на додатак за помоћ и његу другог лица 25 корисника и по основу смјештаја у хранитељске породице и установе социјалне заштите 41 корисника. За ову сврху у 2018. години утрошено је 202.985,05 КМ.

Евидентан је пораст средстава која се из буџета Града Бијељина, а путем Центра за социјални рад Бијељина, издвајају за ову намјену у односу на претходни период. Иако број корисника незнатно осцилира, разлог је константно повећање основице за обрачун висине издвајања.

|  |  |  |  |
| --- | --- | --- | --- |
| Година | 2016 | 2017 | 2018 |
| Утрошена  средства | **205.143,58 КМ** | **194.834,09 КМ** | **202.985,05 КМ** |

Здравствено осигурање, путем Центра, поред носиоца основног права остварују и чланови породичног домаћинства (којима је то једини основ осигурања), што, у складу са важећим законским рјешењима, захтјева уплату новчаних средстава за све кориснике здравственог осигурања. У 2017. години, уплата на име здравственог осигурања износила је у просјеку 62,88 КМ мјесечно по једном кориснику, док је у 2018. години, уплата на име здравственог осигурања износила у просјеку 63,89 КМ мјесечно по једном кориснику.

Лица која користе здравствено осигурање преко Центра за социјални рад су корисници права из Закона о социјалној заштити. Лица која не остварују права из Закона о социјалној заштити и нису корисници Центра за социјални рад не могу остварити право на здравствену заштиту посредством Центра.

**5. Градска организација Црвеног крста**

У 2018. години проведене су следеће здравствене активности:

а) Прва помоћ је програм који се проводи током цијеле године. Посебна пажња посвећује се обуци подмлатка и омладине за пружање прве помоћи. За пружање прве помоћи унесрећеним оспособљен је значајан број ученика основних и средњих школа који су на општинском, регионалном и републичком такмичењу постигли добре резултате. Укупно у разним такмичењима узело је учешће око 80 такмичара. Овим начином сваке године увећамо број активних чланова који су увијек спремни да се укључе у промотивне активности Црвеног крста, као и за непосредно пружање прве помоћи уколико то затреба. Градско такмичење из пружања Прве помоћи одржано је 28.04.2018. године у просторијама ГОЦК Бијељина а побиједила је екипа ОШ „Кнез Иво од Семберије“ Бијељина у категорији подмлатка а у категорији омладине побиједила је екипа ГОЦК Бијељина. Регионално такмичење из пружања Прве помоћи одржано је 11.05.2018. године у Пољопривредној и медицинској школи у Бијељини. На такмичењу су учествовале екипе ОШ „Кнез Иво од Семберије“ Бијељина, ОШ „Шамац“ Шамац и ОШ „Васа Пелагић“ Пелагићево. Побиједила је екипа ОШ „Кнез Иво од Семберије“ Бијељина у категорији подмлатка као и екипа ГОЦК Бијељинау категорији омладине. Обије екипе стекле су права за учешће на Републичком такмичењу из Прве помоћи. Републичко такмичење одржано је на Палама. Наше екипе заузеле су 1. мјесто у категорији подмлатка а у категорији омладине 3. мјесто. Обје екипе су се квалификовале на државно такмичење које ће бити одржано 23.02.2019. године на Илиџи.

б) Градска организација Црвеног крста у оквиру своје дјелатности задужена је за организацију курса Прве помоћи за будуће возаче. Ову активност проводе запослени у сарадњи са др Душком Миловановићем. У 2018. години курс је похађало 2.034 кандидата и од ове активности остварена су значајна финансијска средства која се намјенски троше за личне дохотке радника и редовне програмске активности.

в) Репродуктивно здравље, једна од наших примарних активности, а његови главни носиоци су били млади едукатори који имају солидно знање стечено на семинарима из ове области. Они су, током године, у свим школама одржали предавања и презентације на теме борбе против: сиде и полно преносивих болести, ТБЦ, алкохолизма, пушења итд.

г) Добровољно давалаштво крви има значајно мјесто у активностима Црвеног крста. Имамо одличну сарадњу са Службом трансфузије крви Бијељина. Заједнички проводимо редовне и ванредне активности чији је задатак да повећамо број добровољних давалаца крви. Обзиром на скромна средства која можемо да издвојимо за ове намјене организовали смо акцију даривања крви у МЗ Јања 11. Маја гдје је укупно даровано 53 дозе крви и МЗ Суво Поље 22. Септембра, гдје је укупно даровано 65 доза крви. Морамо истаћи да је укупан носилац активности даривања крви на регији Служба за трансфузију и користимо прилику да посебно истакнемо њихову улогу као кључну у овој области. Наша сазнања су да са подручја општине Бијељина има укупно 7.700 регистрованих добровољних давалаца крви, од којих је прикупљено 4.000 доза крви, а Градска организација Црвеног крста Бијељина у 2018. години издала је 500 нових књижица за регистрацију давалаца крви.

У 2018. години је организовало традицијонално дружење ДДК на Јахорини уз учешће 50 давалаца крви са наших подручја.

**6. Остало**

Поред напријед наведених установа и институција које се баве здравственом заштитом и здравственим осигурањем становништва исту обезбјеђује и Одјељење за борачко-инвалидску заштиту из чијег се извјештаја могао видјети обим права и услуга које оставарује поменута популација. Такође, извјештај који третира проблематику здравствено неосигураних лица Скупштина разматра као посебан материјал.

Приватну љекарску праксу обавља око 50 приватних ординација, које су уврштене у план мрежа здравствених установа из различитих области ( општа медицина, интерна, хирургија и ортопедија педијатрија стоматологија, хитна медицинска помоћ, дијагностика и друго). Неке од ових приватних здрваствених ординација су, преко Фонда здравственог осигурања, укључене у систем породичне и консултативно-специјалистичке здравствене заштите. Услуге приватних љекарских ординација, изван овог система, плаћају се у цјелости што значајно утиче на, ионако, низак стандард становништва на овом простору.

**КОНСТАТАЦИЈЕ И ПРИЈЕДЛОЗИ:**

На основу напријед изнесених чињеница (извјештаја) могу се извести следеће констатације и приједлози:

1. Концепт примарне здравствене заштите по моделу породичне медицине се показао добрим. Улагања у простор, опрему и кадрове довела су до заокружености мреже амбуланти породичне медицине чиме је примарна здравствена заштита постала доступна сваком кориснику, најближе мјесту становања;
2. Активности на превенцији и раном откривању незаразних болести (карциноми, срчана обољења, шећерна болести, и др.) добро су прихваћени од становништва, а дале су и резултате у правовременом откривању болести па их треба наставити. У том правцу неопходно је набављати и опрему која ће олакшати и поједноставити ове активности, нарочито на терену, ради боље доступности корисницима у сеоским срединама. Посебну пажњу треба посветити праћењу болести код којих је број обољелих у порасту;
3. Наставити са едукацијом запослених, као и едукацијом становништва промовисањем здравља путем медија, али и трибина, савјетовања са одређеним групама пацијената, и на друге начине;
4. Снабдјевање становништва лијековима је добро. Отварање нових апотека и апотекарских станица по селима, доприноси једноставнијем и бољем снабдијевању сеоског становништва лијековима;
5. Обезбјеђивање адекватних средстава за финансирање здравства путем Фонда здравственог осигурања захтијева енергичне системске мјере са нивоа Републике;
6. Обезбјеђена је здравствена заштита за кориснике социјалне заштите и неосигурана лица из средстава буџета Града.

Бијељина, мај 2019. године

**ОБРАЂИВАЧ**

**Градска управа Града Бијељина**

Одјељење за друштвене дјелатности